বেঙ্গালুরু ক্যাফে বিস্ফোরণ কাণ্ডে জঙ্গি যোগ!

বেঙ্গালুরু: বেঙ্গালুরুর নামকরা রামেশ্বরম ক্যাফেতে (Rameshwaram Café) শুক্রবার যে বিস্ফোরণ হয়েছিল তাতে নাশকতার ছক সন্দেহ করছে তদন্তকারী সংস্থা। ফরেনসিক দল অকুস্থল থেকে যেসব নমুনা সংগ্রহ করেছিল তা থেকে স্পষ্ট, ইন্টেন্সিভ এক্সপ্লোসিভ ডিভাইস বা আইইডি (IED) থেকেই এই বিস্ফোরণ। সিসিটিভ ফুটেজের মাধ্যমে সন্দেহভাজন এক ব্যক্তিকে চিহ্নিত করেছে পুলিশ। তাকে খুঁজতে সাত থেকে আটটি দল গঠন করা হয়েছে।

আরও পড়ুন: নিয়ম মানতেই হবে ভোটের প্রার্থী ও দলের প্রচারকদের, কড়া বার্তা কমিশনের

পুলিশ সূত্রে খবর, টাইমার ব্যবহার করে কম শক্তিশালী আইইডি বিস্ফোরণ করা হয়েছিল এবং তদন্ত এখন সন্ত্রাস-বিরোধী আইনে চলছে। এদিকে শনিবার সকালে ঘটনাস্থলে পৌঁছে গিয়েছে ন্যাশনাল সিকিউরিটি গার্ড সংক্ষেপে এনএসজি (NSG)।

আরও পড়ুন: কারার ওই লৌহকপাট, ভেঙে ফেল কর রে লোপাট (পর্ব-১৪)

সিসিটিভি ফুটেজে দেখা গিয়েছে, সাদা মাস্ক এবং সাদা টুপি পরা এক ব্যক্তি কাঁধে ব্যাগ নিয়ে ক্যাফের দিকে এগিয়েছিল। কর্নাটকের উপমুখ্যমন্ত্রী ডি কে শিবকুমার (DK Shivakumar) জানিয়েছেন, ওই ব্যক্তির বয়স ২৮ থেকে ৩০-এর মধ্যে। ক্যাফে লাগোয়া একটি গাছের নীচে ব্যাগটি রেখে চলে যায় সে। এর একঘণ্টা পরে বিস্ফোরণ হয়।

প্রাথমিক তদন্তে প্রকাশ, বিস্ফোরণের উদ্দেশ্য ছিল হতাহত করা এবং বিশৃঙ্খলার সৃষ্টি করা। রাজ্যের পুলিশমন্ত্রী জি পরমেশ্বর (G Parameshwara) জানিয়েছেন, পুলিশের কাছে তথ্য আছে যে ওই ব্যক্তি সরকারি বাসে চেপে এসেছিল। তিনি আরও বলেন, “আমরা অনেকগুলো দল গঠন করেছি। বিস্ফোরণ ঘটার সময় কিছু সিসিটিভি ফুটেজ থেকে প্রমাণ সংগ্রহ করেছি। অভিযুক্তকে আমরা যত দ্রুত সম্ভব গ্রেফতার করব।”